AfriForum eis antwoorde oor Grace MugabeGrace Mugabe, oudpresidentsvrou van Zimbabwe. Foto: ANA. Die burgerregteorganisasie AfriForum se private vervolgingseenheid eis bewyse van adv. JB Skosana, direkteur-generaal van die departement van justisie en grondwetlike ontwikkeling, dat sy departement die nodige stappe gedoen het om te verseker dat Grace Mugabe vir vervolging aan Suid-Afrika uitgelewer word. Mugabe is die voormalige presidentsvrou van Zimbabwe en word vervolg op ŉ klag van aanranding met die doel om ernstig te beseer. Mugabe het glo Gabriella Engels, ’n Johannesburgse model, in Augustus 2017 met ’n elektriese verlengingskoord aangerand en ernstig beseer. AfriForum verteenwoordig Engels in die saak. AfriForum se private vervolgingseenheid het Dinsdag dié versoek in ŉ skrywe aan Madonsela gerig. Dit volg nadat adv. Shamilla Batohi, nasionale direkteur van openbare vervolging (NDOV), die private vervolgingseenheid verlede maand in kennis gestel het dat die Nasionale Vervolgingsgesag (NVG) reeds in Julie verlede jaar ’n aansoek vir die uitlewering van Mugabe by die departement ingedien het. Die NVG het ook geëis dat hierdie aansoek aan die Zimbabwiese owerhede oorgedra word. Andrew Leask, hoofondersoeker van AfriForum se private vervolgingseenheid, sê AfriForum wil nou weet of hierdie aansoek formeel aan die Zimbabwiese owerhede gestuur is en of daar enige antwoord daarop was. “Hierdie saak sloer al sedert 2017 en ons sal aanhou om druk op die regering te plaas om seker te maak dat Mugabe uiteindelik tot verantwoording gebring word vir haar dade en dat geregtigheid vir Engels geskied,” sê Leask. *Hierdie artikel is gewysig sedert dit oorspronklik op 6 Julie geplaas is.